Tiesitkö: Työttömällä on oikeus maksuttomaan terveystarkastukseen

Etelä‑Karjalan hyvinvointialue muistuttaa, että työttömillä on oikeus maksuttomaan terveystarkastukseen. Tarkastukseen voi hakeutua suoraan hyvinvointiaseman kautta ilman lähetettä.

Työ- ja opiskeluterveydenhuollon ulkopuolella olevan henkilön terveystarkastuksessa kartoitetaan elämäntilannetta, terveydentilaa, elintapoja sekä työ- ja toimintakykyä. Lisäksi arvioidaan mahdollisia kuntoutustarpeita ja ohjataan jatkopalveluihin, jos niille on tarvetta. Halutessaan asiakas saa tarkastuksen yhteydessä henkilökohtaisen hoito‑ tai palvelusuunnitelman, joka kokoaa selkeästi omat tavoitteet ja hyvinvointia tukevat toimet.

Terveystarkastuksen tekee yleensä terveydenhoitaja hyvinvointiasemalla. Tarvittaessa mukana voi olla lääkäri – esimerkiksi silloin, kun arvioidaan työkykyä tai pohditaan kuntoutusvaihtoehtoja.

Hyvinvointialue kannustaa työttömiä hyödyntämään palvelua matalalla kynnyksellä. Terveystarkastus tarjoaa asiakkaalle aidon mahdollisuuden saada tukea ajoissa ja vahvistaa omaa hyvinvointia. Kyse on tukipalvelusta, jonka tavoitteena on edistää terveyttä ja vahvistaa arjen voimavaroja.

– Moni asiakas kertoo tarkastuksen jälkeen, että jo pelkkä keskustelu omasta tilanteesta helpottaa ja antaa suuntaa tulevaan. Tavoitteena on löytää yhdessä ratkaisuja, jotka tukevat terveyttä ja jaksamista – pienetkin askeleet ovat tärkeitä, sanoo palvelupäällikkö Eija-Liisa Vikström hyvinvointialueelta.

Työttömien terveystarkastus on osa hyvinvointialueen lakisääteisiä palveluja. Jatkohoidoista voidaan periä maksuja, mutta asiakasmaksulainsäädäntö mahdollistaa maksujen huojentamisen silloin, kun se on asiakkaan tilanteen kannalta tarpeen.

Työttömän terveystarkastusajan voi varata ottamalla yhteyttä Oma Ekhvan kautta tai soittamalla hyvinvointiasemien työttömien ja maahanmuuttajien palvelunumeroon 05 352 2078. Numeroon voi jättää soittopyynnön klo 7–10 välillä. Terveystarkastukseen voi hakeutua itse tai tulla työntekijän ohjaamana esimerkiksi työllisyyspalveluista tai Kelasta.

Linkit:

Työttömien terveystarkastukset - Etelä-Karjalan hyvinvointialue

Lisätietoja:

Eija-Liisa Vikström, palvelupäällikkö, puh. 040 670 6241, eija-liisa.vikstrom@ekhva.fi (hyvinvointiasemat)

Muutokset:

17.4.2026 klo 8.50: Lisätty linkki työttömien terveystarkastukset -nettisivulle.